
Návrh uznesenia:
Mestské zastupiteľstvo mesta Trnava po prerokovaní:
1. Berie na vedomie
Oznámenie verejného ochrancu práv o výsledkoch prieskumu a výzva na prijatie opatrení č. 2870/2024/KVOP, 6568/2025 zo dňa 13.05.2025 
2. Prijíma opatrenie
vo voľbách do orgánov samosprávy mesta navrhnúť počet a veľkosť volebných obvodov, ako aj počet poslancov zastupiteľstva volených v jednotlivých volebných obvodoch tak, aby na zvolenie každého voleného poslanca zastupiteľstva pripadal približne rovnaký počet obyvateľov mesta Trnava, s možnými odchýlkami medzi volebnými obvodmi do 15% obyvateľov mesta
3. Ukladá

Mestskému úradu v Trnave

v zmysle výrokovej časti tohto uznesenia spracovať návrh/návrhy uznesenia mestského zastupiteľstva o určení volebných obvodov a počtov poslancov v nich v lehote uvedenej v rozhodnutí predsedu NR SR o vyhlásení volieb do orgánov samosprávy obcí v roku 2026

Dôvodová správa

V roku 2024 verejný ochranca práv začal podľa § 13 ods. 1 zákona č. 564/2001 Z. z. o verejnom ochrancovi práv v znení neskorších predpisov z vlastnej iniciatívy konanie zamerané na dodržiavanie rovnosti aktívneho a pasívneho volebného práva pri tvorbe volebných obvodov vo voľbách do Mestského zastupiteľstva mesta Trnava v rokoch 2018 a 2022. Preskúmavané boli uvedené voľby do zastupiteľstva z hľadiska, či v každom obvode mali obyvatelia zachovanú približne rovnakú váhu hlasu a či každý kandidát na poslanca mal zachované približne rovnaké podmienky na prístup k volenej funkcii.
Verejný ochranca práv preskúmal určenie volebných obvodov pre voľby poslancov do mestského zastupiteľstva vzhľadom k počtu obyvateľov a počtu volených poslancov v jednotlivých obvodoch a dospel k záveru, že uzneseniami mestského zastupiteľstva o určení volebných obvodov a počtov poslancov v nich boli porušené základné práva obyvateľov mesta Trnava, ako aj kandidátov do zastupiteľstva na rovnosť aktívneho a pasívneho volebného práva podľa čl. 30 ods. 1, 3, 4 v spojení s čl. 69 ods. 2 a s čl. 12 ods. 2 Ústavy SR a podľa čl. 25 písm. a), b) Medzinárodného paktu o občianskych a politických právach. 
Oznámenie verejného ochrancu práv o výsledkoch prieskumu a výzva na prijatie opatrení č. 2870/2024/KVOP, 6568/2025 zo dňa 13.05.2025 predkladáme na vedomie v prílohe.
Na základe uvedeného verejný ochranca práv podľa § 19 ods. 1 a 2 zákona č. 564/2001 Z.z. predkladá mestu Trnava a jeho orgánom (primátorovi mesta, mestskému zastupiteľstvu) výsledky svojich zistení a žiada oboznámiť s nimi mestské zastupiteľstvo, ktoré má k podaniu zaujať stanovisko a prijať opatrenie. Podľa zákona má tak mestské zastupiteľstvo vykonať do 20 dní od doručenia oznámenia, avšak vzhľadom na konanie zasadnutí zastupiteľstva v dlhších časových odstupoch, bude akceptované i neskoršie prijatie uznesenia. V návrhu na uznesenie sa odporúča prijatie opatrenia navrhnutého verejným ochrancom práv. Verejný ochranca práv, uvedomujúc si, že navrhnuté opatrenie bude možné implementovať až k najbližším nasledujúcim komunálnym voľbám, netrvá na implementovaní prijatého opatrenia v lehote 20 dní.

Všeobecne platí, že v mestách, v ktorých je počet volených poslancov vyšší ako 12, má mesto zákonnú povinnosť rozčlenenia mesta na volebné obvody. O spôsobe určenia jednotlivých obvodov a počtov poslancov v nich volených rozhoduje mestské zastupiteľstvo. Uznesenie mestského zastupiteľstva musí zodpovedať požiadavke vyplývajúcej z § 166 ods. 1 zákona č. 180/2014 Z.z. o podmienkach výkonu volebného práva a o zmene a doplnení niektorých zákonov v znení neskorších predpisov, že poslanci sa volia pomerne k počtu obyvateľov. Rovnosť volebného práva môže byť porušená, ak na poslancov volených v jednotlivých volebných obvodoch pripadne výrazne odlišný počet obyvateľov. Na poslanecké mandáty v jednotlivých volebných obvodoch má pripadať približne rovnaký počet obyvateľov. 

K prípustnej odchýlke počtu obyvateľov pripadajúcich na 1 poslanecký mandát v jednotlivých volebných obvodoch verejný ochranca práv odkázal na Kódex dobrej praxe vo volebných veciach vypracovaný Benátskou komisiou, ktorá je poradným orgánom Rady Európy – podľa neho by odchýlka nemala byť väčšia ako 10% a nikdy by nemala presiahnuť 15%. 

Uznesenie mestského zastupiteľstva o určení volebných obvodov a počtov poslancov v nich bude zastupiteľstvo najbližšie prijímať v lehote uvedenej v rozhodnutí predsedu NR SR o vyhlásení volieb do orgánov samosprávy obcí v roku 2026, pričom uznesenie sa bude musieť odvíjať od v tom čase aktuálnych údajov o počte obyvateľov s trvalým pobytom na území mesta Trnava.

